Segir borðann hafa verið strengdan í kringum sig Sveinbjörg er hér til vinstri , áður er aðalmeðferð málsins hófst í morgun . „ Ég neitaði aldrei fyrirmælum lögreglu , “ sagði Sveinbjörg Vilhjálmsdóttir við aðalmeðferð Gálgahraunsmálsins , þegar sækjandi í Gálgahraunsmálinu spurði hana hvort hún hefði fengið fyrirmæli frá lögreglu . Sveinbjörg er ein þeirra níu sem handtekin voru og ákærð í mótmælunum í Gálgahrauni þann 21. október á síðasta ári . Þegar dómari gekk á hana um hvort hún hefði fengið tilmæli frá lögreglu um að yfirgefa svæðið sagðist hún kjósa að tjá sig ekki um það . „ Ég fór aldrei inn fyrir borðann . “ Sveinbjörg sagðist hafa verið á göngu , töluvert frá vinnusvæðinu , þegar lögreglumaður hafi reynt að stöðva hana . Hún hélt þó áfram og settist niður . „ Það næsta sem ég veit er að það er búið að setja borða í kringum mig og lögreglumenn koma með börur og bera mig í burtu , “ sagði Sveinbjörg . Þó kom fram seinna í máli hennar að „ töluverður tími “ hafi liðið frá því að hún settist niður og borðinn hafi verið settur upp í kringum hana . Einnig hafði komið í ljós við meðferð málsins að vinnusvæðið og þar með lokaða svæðið hafi færst til eftir því sem vegavinnunni miðaði . Hreyttu í hana ónotum Hún sagði að erfitt hefði verið að halda sér á börunum svo hún dytti ekki af þeim , þegar verið var að bera hana yfir hraunið . Þá hafi lögreglumaður og lögreglukona hreytt í hana ónotum á leiðinni . Eins og að vonandi myndi hún fá háa sekt og að vonandi hefði hún gaman af því að láta bera sig í gegnum hraunið . Þegar því hafi verið lokið hafi börurnar verið lagðar niður og þá sagði hún að lögreglukona hafi sagt henni „ mjög hrannarlega “ að standa upp . Eftir að hafa legið kyrr svo lengi segist Sveinbjörg ekki hafa náð að bregðast við einn , tveir og þrír . Þá hafi hún verið rifin á fætur og snúið upp á hendurnar á henni . „ Ég sagði : Viljið þið gjöra svo vel að passa það að ég er píanóleikar og hendurnar skipta mig miklu máli . Það var ekkert hlustað á það og mér var hent í bílinn . “ Ákveðin , ekki ofbeldisfull Fyrsta spurning verjanda Sveinbjargar var hve gömul hún væri og sagðist hún vera 71 árs . „ Ertu ofbeldisfull ? “ var önnur spurningin . „ Alveg svakalega , “ svaraði Sveinbjörg og hló . „ Nei ég er ekki ofbeldisfull . Ég er ákveðin , en ekki ofbeldisfull . “ Sveinbjörg var sett í fangaklefa og sagði hún að tíminn þar hefði virkað eins og heil eilífð . Lögreglumaður sem kom að handtöku Sveinbjargar sagði hana hafa fengið ítrekuð fyrirmæli og aðvaranir áður en hún hafi verið handtekin . Hann játaði því að mótmælin hafi verið friðsamleg . „ Fenguð þið fyrirmæli um að handtaka þessa friðsamlegu mótmælendur ? “ spurði verjandi Sveinbjargar . „ Við fengum fyrirmæli um að handtaka þá sem hlýddu ekki fyrirmælum og viðvörunum . “ Hann sagði að ekki hafi verið snúið upp á hendi Sveinbjargar . Hún hafi neitað að standa upp og þá hafi hún verið reist upp . Þá sagði hann hana hafa gripið í lögreglubíl og ekki viljað sleppa . Hefði getað gengið Verjandi sagði hana hafa gripið í bílinn til að halda jafnvægi því þegar fólk á þessum aldri sé reist snögglega upp liggji við að það líði yfir þau . Því næst spurði verjandi Sveinbjargar hvort nauðsynlegt hafi verið að láta þrjá til fjóra lögreglumenn bera hana . Lögreglumaðurin sagði svo ekki vera . „ Hún hefði getað gengið . “ Verjandinn sagði Sveinbjörgu ekki hafa getað það . „ Gat hún það ekki ? “ sagði lögreglumaðurinn . „ Hún vildi það ekki . Það er smá munur . “ Gunnsteinn Ólafsson bar næst vitni fyrir hönd Sveinbjargar . Hann varð ekki vitni að sjálfri handtökunni en hann sagðist hafa verið vitni að aðferðum lögreglu við flutning hennar . Hann sagði Sveinbjörgu hafa verið beitta harðræði af hálfu lögreglumanna og að hún hafi rekið upp kvalaróp sem ekki hafi verið uppgerð . Sjö konur og tveir karlar hafa verið ákærð fyrir að óhlýðnast fyrirmælum lögreglu í október á síðasta ári , þegar þau neituðu að færa sig úr Gálgahrauni er Vegagerðin hugðist hefja þar framkvæmdir við að leggja nýjan veg . " Kæran er út í hött , " segir ein ákærðu .